Ehdotus NEUVOSTON PÄÄTÖS neuvoston direktiivin 2010/18/EU muuttamisesta Mayotten aseman muuttumisen vuoksi /* COM/2013/0413 final - 2013/0189 (NLE) */





PERUSTELUT 1. EHDOTUKSEN TAUSTA Eurooppa-neuvosto muutti päätöksellä 2012/419/UE Mayotten asemaa Euroopan unioniin nähden alkaen 1. tammikuuta 2014. Tämän vuoksi Mayotte lakkaa kyseisestä päivämäärästä olemasta merentakainen alue ja saa SEUT-sopimuksen 349 ja 355 artiklassa tarkoitetun syrjäisimpiin alueisiin kuuluvan alueen aseman. Mayotteen aletaan soveltaa unionin oikeutta alkaen 1. tammikuuta 2014. Tämä ehdotus perustuu Ranskan viranomaisten esittämään pyyntöön unionin säännöstön muuttamisesta lykkäämällä BUSINESSEUROPEN, UEAPME:n, CEEP:n ja EAY:n tekemän vanhempainvapaata koskevan tarkistetun puitesopimuksen täytäntöönpanosta ja direktiivin 96/34/EY kumoamisesta 8 päivänä maaliskuuta 2010 annetun neuvoston direktiivin 2010/18/EU täytäntöönpanoa. Kyseinen lykkäyspyyntö vaikuttaa objektiivisesti tarkasteltuna perustellulta Mayotten saaren erityisen taloudellisen tilanteen vuoksi seuraavista syistä: · Työvoima on kehittymätöntä ja työvoimaosuus matala, sillä aktiiviväestöön kuuluu yhteensä 43 200 henkilöä. · Yhteensä 15 prosenttia työpaikkojen kokonaismäärästä on edelleen perinteisillä aloilla (elintarvikkeita tuottava maatalous, pienimuotoinen käsiteollisuus ja kauppa), ja kyse on toimeentulon takaavasta toiminnasta. · BKT asukasta kohden on alle 30 prosenttia EU:n keskiarvosta. · Ranskan viranomaiset suunnittelevat sosiaalisten oikeuksien asteittaista lisäämistä välttääkseen saaren talouden horjumisen. Sosiaaliturvamaksuja aiotaan sen vuoksi korottaa erittäin hitaasti aikavälillä, joka on porrastettu siten, että se päättyy vuonna 2036, maksujen mukauttamiseksi yleisesti sovellettaviin maksuihin. 2. KUULEMISTEN JA VAIKUTUSTENARVIOINTIEN TULOKSET Komissio ei ole toteuttanut vaikutustenarviointia. Tutkittuaan eri näkökohdat ja erityisesti Ranskan pyynnön komissio on kuitenkin ollut yhteydessä Ranskan viranomaisten edustajiin arvioidakseen paremmin pyydetyn lykkäystoimenpiteen perusteluita. 3. EHDOTUKSEN OIKEUDELLISET NÄKÖKOHDAT SEUT-sopimuksen 155 artiklan 2 kohdan mukaisesti neuvostolla on toimivalta toteuttaa sellaisten sopimusten täytäntöönpanotoimenpiteet, jotka työmarkkinaosapuolet ovat tehneet unionin tasolla miesten ja naisten tasa-arvoisen kohtelun alalla asioissa, jotka koskevat miesten ja naisten mahdollisuuksia työmarkkinoilla sekä heidän kohteluaan työssä. Ranskan pyyntö täytäntöönpanon lykkäämisestä 31. joulukuuta 2018 asti vaikuttaa perustellulta Ranskan uuden merentakaisen departementin Mayotten erityisen taloudellisen tilanteen perusteella. Tilanne edellyttää Mayotten lainsäädännön asteittaista yhtenäistämistä Ranskan ja EU:n lainsäädännön kanssa sekä sosiaalioikeuksien asteittaista lisäämistä, jotta voidaan välttää saaren talouden horjuminen sosiaalioikeuksien yhtäkkisen lisäämisen vuoksi ja varmistaa tasa-arvoisen kohtelun asteittainen toteutuminen vanhempainvapauden erityisalalla. Tämän perusteella ehdotetaan, että 8. maaliskuuta 2010 annettua neuvoston direktiiviä 2010/18/EU muutetaan siten, että Ranskalle myönnetään oikeus lykätä direktiivin täytäntöönpano Mayottella 31. joulukuuta 2018 asti. 2013/0189 (NLE) Ehdotus NEUVOSTON PÄÄTÖS neuvoston direktiivin 2010/18/EU muuttamisesta Mayotten aseman muuttumisen vuoksi EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 155 artiklan 2 kohdan, ottaa huomioon Euroopan komission ehdotuksen, sekä katsoo seuraavaa: (1) Eurooppa-neuvosto muutti päätöksellään 2012/419/EU[1] Mayotten aseman Euroopan unioniin nähden 1 päivästä tammikuuta 2014. Tämän vuoksi Mayotte lakkaa kyseisestä päivämäärästä olemasta merentakainen alue ja saa perussopimuksen 349 ja 355 artiklassa tarkoitetun unionin syrjäisimpiin alueisiin kuuluvan alueen aseman. Mayotteen aletaan soveltaa unionin oikeutta kyseisestä päivämäärästä. On aiheellista ottaa käyttöön tiettyjä erityistoimenpiteitä, jotka ovat perusteltuja Mayotten erityistilanteen vuoksi. (2) Ottaen huomioon Mayotten erityinen taloudellinen ja sosiaalinen tilanne ja erityisesti se, että alueen työvoima on kehittymätön ja työvoimaosuus matala, lisäajan myöntäminen BUSINESSEUROPEN, UEAPME:n, CEEP:n ja EAY:n tekemän vanhempainvapaata koskevan tarkistetun puitesopimuksen täytäntöönpanosta ja direktiivin 96/34/EY kumoamisesta 8 päivänä maaliskuuta 2010 annetun neuvoston direktiivin 2010/18/EU[2] täytäntöönpanoa varten vaikuttaa aiheelliselta tasa-arvoisen kohtelun asteittaisen toteutumisen varmistamiseksi vanhempainvapaan erityisalalla ja sen estämiseksi, että saaren talouskehitys horjuu, sillä se mahdollistaa alueen erityistilanteen parantamisen. (3) Sen vuoksi direktiiviä 2010/18/EU olisi muutettava, ON HYVÄKSYNYT TÄMÄN PÄÄTÖKSEN: 1 artikla Lisätään direktiivin 2010/18/EU 3 artiklan 2 kohtaan alakohta seuraavasti: ”Ranskan merentakaisen departementin Mayotten osalta ensimmäisessä alakohdassa tarkoitettu lisäaika päättyy 31 päivänä joulukuuta 2018.” 2 artikla Tämä päätös on osoitettu Ranskan tasavallalle. Tehty Brysselissä Neuvoston puolesta Puheenjohtaja [1] EUVL 204, 31.7.2012, s. 131. [2] EUVL 68, 18.3.2010, s. 13.